VIIENDA KOOSSEISU

OTSUS

Haapsalu,			29. mai 2009 nr 
									EELNÕU

Varaliste kohustuste võtmine

Seoses ÜF projekti raames teostatud vee- ja kanalisatsioonitorustike rekonstrueerimisega Tallinna maantee erinevates lõikudes on ilmnenud hädavajadus rekonstrueerida täies mahus ka amortiseerunud kõnnitee ja tänavavalgustus analoogselt juba teostatuga. Arvestades, et linnal puudub 2009. aasta eelarves Tallinna mnt kõnnitee ja tänavavalgustuse rekonstrueerimiseks rahalised vahendid, on linnavalitsus pidanud eelläbirääkimisi Haapsalu Veevärk AS-ga, mille käigus on jõutud kokkuleppele Haapsalu Veevärk AS vabade rahaliste vahendite kasutamiseks linna põhivarade rekonstrueerimisel.

Juhindudes valla- ja linnaeelarve seaduse § 8 lg 1, kohaliku omavalitsuse korralduse seaduse § 6 lg 3 p 1, § 22 lg 1 p 8, Haapsalu põhimääruse § 4 lg 1 p 8, § 12 lg 1 p 8 ning haldusmenetluse seadusest, Haapsalu Linnavolikogu otsustab:

1.	Lubada Haapsalu Linnavalitsusel tasuda Haapsalu Veevärk AS-le ettevõtte poolt Tallinna maantee kõnniteede ja tänavavalgustuse 2009. aastal teostatavate ehitus ja remonditööde eest maksimaalselt summas 1 800 000 krooni perioodil 2010–2012. a.

2.	Linnavalitsusel sõlmida koostööleping Haapsalu Veevärk AS-ga rekonstrueerimistööde läbiviimiseks ja tasu maksmiseks.

3.	Otsus jõustub teatavakstegemisest.

4.	Otsuse peale võib esitada kaebuse Tallinna Halduskohtule halduskohtumenetluse seadustikus ette nähtud korras 30 päeva jooksul otsuse teatavakstegemisest.

Andreas Rahuvarm
Volikogu esimees

SELETUSKIRI
Eelnõule „Varaliste kohustuste võtmine“

Tallinna mnt kõnniteed on juba pikemat aega väga halvas seisukorras. Kõnnitee katend on ebatasane ja amortiseerunud, betoonäärekivid lagunenud liinipostid keset kõnniteed. Tegemist on linna ühe peatänavaga, mis on visiitkaardiks meie külastajatele. Kui see näeb välja nagu 30 või rohkem aastat tagasi, võib jääda ekslik mulje, et meie linn ongi tervikuna selline ning mingeid vahepealseid arenguid pole toimunud.

Ühtekuuluvusfondi abiga alustati Haapsalus eelmisel aastal ulatuslikke vee- ja kanalisatsioonitorustike rekonstrueerimistöid. Tallinna maanteel teostatavate tööde esimene 250 m pikkune lõik sai valmis eelmise aasta suvel. Siis kerkis üles samuti küsimus kuidas toimida kõnniteega. Koostöös võrguvaldajatega ja ÜF projekti tööde teostajaga otsustati kõnnitee osa koos äärekividega rekonstrueerida täielikult. Tööde mahtu lisandus ka Fortumi ja tänavavalgustuse õhukaabelliinide viimine maa alla ning uute tänavavalgustusmastide ja valgustite paigaldamine kõnnitee kattest välja, et teed oleks võimalik mehhanismidega hooldada.
Koostöös jagati ka rahalised kulutused. Eelmisel aastal linnaeelarve võimaldas linna poolt oma panus anda ning toetada terviklikku lõpplahendust.

Peale seda torustike paigaldustööd jätkusid mõlemal pool tänavat ning juba pikemal lõigul (ca 700 m). Tööd teostati kõnnitee ja kruntide vahelisel haljasalal, mille ehitaja on nõus taastama endisel kujul vastavalt projektile ja lepingulisele hinnale. Kõnnitee taastamist projektis ette nähtud ei olnud. Ehitaja on nõus hüvitama ainult kõnnitee seisukorra halvendamisega seotud kulud mõningates teelõikudes.

Kuna linnal selle aasta eelarves vahendid kõnnitee remondi jätkamiseks puuduvad jõudis linnavalitsus suulise kokkuleppeni Haapsalu Veevärk AS-ga, kes on nõus teatud perioodiks suunama oma vabad vahendid Tallinna mnt kõnnitee ja tänavavalgustuse remondiks. Haapsalu Veevärk AS on linna kõnniteid aidanud remontida ka mõned aastad tagasi Jaama tänaval.

Linnavalitsus on otsustanud kõnniteed rekonstrueerida konkreetsetes terviklõikudes ja komplektselt. Kui seista Tallinna mnt ja Niine tn ristmikul vaatega Uuemõisa poole rekonstrueeritakse tänava vasakpoolne kõnnitee alates Niine tänavast kuni Tamme tn ristmikuni. Alates Tamme ristmikust rekonstrueeritakse kõnnitee parem pool kuni eelmise aasta rekonstrueeritud lõiguni, mis on kokku ca 913 m. Seega ca 200 m väljaspool ÜF projekti töötsooni.
Tööde, sh kõnnitee, äärekivid, haljastus, kruntide allasõidud, tänavavalgustus, Fortumi kaabelliinid, orienteeruv koondmaksumus on 1,93 miljonit krooni, sellest Fortumi liinid 680 tuhat krooni.
Kogu kavandatu elluviimine eeldab koostöölepingute sõlmimist erinevate osapoolte vahel.

Linnavalitsuse ettepanek on eelnõu otsusena vastu võtta.

Aivar Sein, aselinnapea
14.05.2009